Comunicat de presă

18 aprilie 2022

**Premieră pentru Bacău: Concursul Național pe Meserii 2022**

**- festivitatea de deschidere -**

Organizat anul acesta în Bacău, Concursul Național pe Meserii - Domeniul Estetica și Igiena Corpului Omenesc, calificarea Frizer-coafor-manichiurist-pedichiurist, a avut deschiderea oficială, astăzi, 18 aprilie, cu începere de la ora 17.00, în Sala Happy Chef a Colegiului „N. V. Karpen”. Au participat membrii Comisiei Centrale - conf.univ.dr. ing. Mirela Lehăduș Panainte, de la Universitatea „Vasile Alecsandri” Bacău (președinte), prof. Maria Ciulei, de la Inspectoratul Școlar Județean Vaslui (președinte executiv), prof. Laura Iordache, de la Inspectoratul Școlar Județean Tulcea (vicepreședinte), prof. Mihaela Liliana Ciuchi, de la Inspectoratul Școlar Județean Bacău (secretar), alături de alți șase membri de la colegii tehnice și licee tehnologice din Bacău, Iași, Drobeta Turnu Severin - Mehedinți, Slatina - Olt, Suceava și Bârlad - Vaslui, elevii concurenți și profesorii însoțitori. Invitații speciali au fost prof. Ana-Maria Egarmin, inspector școlar general la Inspectoratul Școlar Județean Bacău, Constantin Gherasim, de la Cabinetul Primarului Municipiului Bacău, dar și conducerea Colegiului „N.V.Karpen” Bacău - gazda competiției.

Festivitatea de deschidere a început cu un frumos program artistic oferit de elevii de la Școala Gimnazială „Al.I.Cuza”, Colegiul Național „Vasile Alecsandri” și Colegiul Național de Artă „George Apostu”, coordonați de profesorii Alin Sava, Liviu Țugui, Mihai Balan, Claudia-Elena Vasilache, Florin Blaj și Ionuț Gheorghieș, a continuat cu prezentarea echipelor participante și scurte alocuțiuni ale membrilor Comisiei Centrale și invitaților. Prezentatori au fost prof. Anca Gurlui și prof. Paul Cucu, de la Colegiul „N.V.Karpen”.

Organizat în perioada 17-22 aprilie 2022, Concursul Național pe Meserii - Domeniul Estetica și Igiena Corpului Omenesc va avea următorul program, pentru participanți:

• marți, 19 aprilie: desfășurarea probei scrise (09.00-12.00), activități educativ-recreative - tur al obiectivelor culturale din municipiul Bacău, demonstrații (Masterclass) de specialitate oferite de către Sonia Otilia Ghența (Studio Monroe) pe tehnici de manichiură și Loredana Tigler (Loredana Tigler Koncept) pe tehnici de vopsire a părului (14.00-19.00), afișarea rezultatelor probei scrise (20.00);

• miercuri, 20 aprilie: depunerea și soluționarea contestațiilor la proba scrisă, activități educativ-recreative: excursie Salina Târgu Ocna, Izvoarele de la Slănic Moldova și Casa memorială „George Enescu” Tescani;

• joi, 21 aprilie: desfășurarea probei practice în laboratoare EICO, Corp L (09.00-12.00), afișarea rezultatelor finale și Festivitatea de premiere în Sala Happy Chef (începând cu ora 13.30);

• vineri, 22 aprilie: plecarea delegațiilor.

Participă 28 de elevi, din județele în care sunt unități de învățământ în care se predă această calificare, 28 de profesori însoțitori și 10 membri din Comisia centrală. Comitetul de organizare este format din 16 membri de la Inspectoratul Școlar Județean Bacău, Colegiul „N.V. Karpen” și Liceul Tehnologic Tg. Ocna.

Partenerul întregului eveniment este Consiliul Județean Bacău, iar sponsorii principali sunt Concept Beauty Distribution SRL, Kome Distribution, Arena City Center SRL, Asociația Agricola - neam de gospodari, Alka Trading Co SRL, Coriolan Impex SRL, SC Licurici SRL, Hipermarchet CORA Bacău și Dedeman Bacău.

**Inspector școlar general,** Consilier informare și relații publice,

**prof. Ana-Maria EGARMIN** Roxana CERGHICI